
СПОРТСКОГ САВЕЗА СРБИЈЕ


( Део Статута Спортског савеза Србије који се односи на чланство у Савезу и начину учлањења – комплетан Статут Спортског савеза Србије може се наћи на званичном сајту на адреси - https://docs.google.com/file/d/0B1adOiubk8_UZDZRMXExUHo2eHM/edit?pli=1 )



III. ЧЛАНСТВО У САВЕЗУ

Савез и његови чланови функционишу као јединствен систем спорта у Републици Србији. 
Чланови Савеза у остваривању својих циљева и задатака самостално уређују своју унутрашњу организацију и рад, доносе и реализују програме развоја, организују такмичења за која су надлежна, и остварују друге циљеве и задатке утврђене својим плановима и плановима Савеза. 
Организација и рад чланова Савеза уређује се њиховим статутима, у складу са законом и спортским правилима Савеза.
Чланство у Савезу не може се преносити.
У случају постојања више регистрованих националних гранских спортских савеза у истој грани спорта, национални грански спортски савез који је члан међународног спортског савеза признатог од МОК-а, за олимпијске спортове, Спорт акорда, за неолимпијске спортове, односно другог кровног међународног спортског савеза у неолимпијским спортовима изван Спорт акорда, предузима мере на обједињавању свих тих савеза, у складу са статуом надлежног међународног спортског савеза. Заинтересовани национални спортски савези обавезни су да повере решавање спорних питања Сталном спортском арбитражном суду (у даљем тексту: Арбитражни суд), образованом у складу са овим Статутом.

Спортске организације, територијални грански спортски савези, самостални професионални спортисти, спортски савези за поједине дисциплине у одређеној грани спорта и стручна удружења у одређеној грани спорта удружују се, ради уређивања питања од заједничког интереса, заједничког репрезентовања, уређивања питања организовања такмичења и статуса спортиста у одређеној грани спорта, односно области спорта, у националне гранске спортске савезе за једну или више спортских грана.
Национални грански спортски савез који је члан Савеза дужан је да прими у чланство лица из става 1. овог члана која су регистрована у складу са законом и која испуњавају услове одређене статутом савеза за пријем у чланство. Статутом члана Савеза не могу се утврђивати дискриминаторски услови за пријем у чланство, односно услови који нису на закону засновани, објективни и везани за остваривање циљева организације, као ни услови који нису у складу са статутом надлежног међународног гранског спортског савеза.
Члан Савеза у одређеној грани спорта може постати само један национални грански спортски савез.
Национални грански спортски савез члан Савеза има искључиву надлежност за представљање гране спорта у надлежним међународним спортским савезима, Спортском савезу Србије и пред јавним властима у Републици Србији.
Национални грански спортски савез члан Савеза предузима сталне активности на развоју свих спортских дисциплина које припадају грани спорта за коју је регистрован, као и мере на обједињавању свих организација и лица из гране спорта коју репрезентује, укључујући и усвајање одговарајућих статутарних одредби,.
Национални спортски савез за неку од мулти спорт области, члан Савеза,  може у чланство примити само организацију у области спорта која је у систему спорта успостављеном овим Статутом, односно која је у непосредном или посредном чланству Савеза.

Организације у области спорта са територије аутономне покрајине и јединице локалне самоуправе оснивају, ради уређивања и остваривања спортских питања од заједничког интереса, територијални спортски савез.
Територијални спортски савези чланови Савеза остварују циљеве и обављају послове утврђене Законом о спорту, овим Статутом и својим статутом.
Територијални спортски савез члан Савеза дужан је да прими у своје чланство организацију из става 1. овог члана, која је регистрована у складу са законом и испуњава опште услове утврђене статутом за пријем у чланство савеза. Статутом члана Савеза не могу се утврђивати дискриминаторски услови за пријем у чланство, односно услови који нису на закону засновани, објективни и везани за остваривање циљева организације.
Територијални спортски савези могу се регионално повезивати ради реализације заједничких програма и пројеката и остваривања заједничких циљева.
Савез пружа територијалним спортским савезима помоћ у раду.
Члан Савеза са исте територије може постати само један територијални спортски савез.
Територијални спортски савез, члан Савеза, може у чланство примити само организацију из одређене гране спорта која је у систему спорта успостављеном овим Статутом, односно која је у непосредном или посредном чланству Савеза.
Чланови Савеза су обавезни да предузму активности, укључујући и усвајање обавезујуће статутарне одредбе, којима ће обезбедити да се организације из њихове надлежности са одређене територије учлане у одговарајући територијални спортски савез.

Савез има следеће врсте чланова:
1. редовне чланове;
1. придружене чланове;
1. помажуће чланове;
1. почасне чланове.

Редовни чланови Савеза могу постати:
1. национални грански спортски савези из чл. 14. овог Статута;
1. територијални спортски савези  из чл.  15. овог Статута;
1. национална мулти стручна спортска удружења (удружења спортских тренера Србије и сл.);
1. национална спортска удружења која нису везана за одређену грану спорта (удружење спортских новинара, удружење за спортску медицину, удружење за спортско право и сл.);
1. национална удружења и савези организација за обављање спортских делатности.
Организација из става 1. овог члана може постати члан Савеза уколико је: регистрована у складу са законом; ако њени циљеви одговарају циљевима Савеза; ако је статут организације у складу са општим актима Савеза; ако испуњава законом и подзаконским актима као и општим актима Савеза прописане услове за обављање спортских активности и делатности; ако приложи писану изјаву да у потпуности прихвата Статут и опште акте Савеза и надлежност Арбитражног суда за коначно решавање свих спорова који настану при остваривању права и испуњавању обавеза из чланства у Савезу.
Национални грански спортски савез може постати редовни члан Савеза ако испуњава услове из става 2. овог члана и ако је министар надлежан за спорт утврдио да се преко тог савеза остварује општи интерес у области спорта у грани спорта од посебног интереса за Републику Србију, коју тај савез репрезентује.
Национални грански спортски савез члан Савеза који изгуби, у складу са Законом о спорту, статус савеза преко кога се остварује општи интерес у области спорта у Републици Србији постаје придружени члан Савеза даном губитка статуса.
Придружени члан Савеза може постати други национални грански  спортски савез из спортских грана које нису од посебног интереса за Републику Србију, који је: регистрован у складу са законом; ако његови циљеви одговарају циљевима Савеза; ако је статут савеза у складу са општим актима Савеза; ако испуњава законом и подзаконским актима као и општим актима Савеза прописане услове за обављање спортских активности и делатности; ако приложи писану изјаву да у потпуности прихвата Статут и опште акте Савеза и надлежност Арбитражног суда за коначно решавање свих спорова у које је укључена у складу са Статутом Савеза; ако обавља своју делатност најмање годину дана; ако је члан одговарајућег међународног спортског савеза; ако окупља већину регистрованих организација из гране спорта коју представља.
За почасног члана може бити, одлуком Управног одбора Савеза, именовано свако лице које има посебне заслуге за рад Савеза или чије чланство у Савезу је од посебног интереса за остваривање циљева Савеза и ако приложи писану изјаву да у потпуности прихвата Статут и опште акте Савеза и надлежност Арбитражног суда за коначно решавање свих спорова у које је укључено, у складу са Статутом Савеза.
Помажући члан може постати свака организација: која је регистрована у складу са законом; која жели да помаже остваривање циљева Савеза; ако приложи писану изјаву да у потпуности прихвата Статут и опште акте Савеза и надлежност Арбитражног суда за коначно решавање свих спорова у које је укључена, у складу са Статутом Савеза. 
Спортске организације, спортски савези, спортска удружења, спортска друштва, спортисти, спортски стручњаци и друга физичка лица су чланови Савеза (посредно чланство): преко организација које су редовни и придружени чланови Савеза у чију надлежност улазе; преко чланства у органима и радним телима Савеза или чланова Савеза; преко запослења, стручног ангажовања или вршења службених дужности у Савезу или члановима Савеза.
Сви непосредни и посредни чланови Савеза сматрају се лицима у надлежности Савеза у смислу овог Статута.

Молба за пријем у чланство Савеза подноси се у писаној форми Управном одбору Савеза.
Уз молбу за пријем у чланство прилаже се: одлука о удруживању у Савез; копија свог статута; копија решења о упису у регистар код надлежног државног органа; попуњен упитник за Књигу чланова; изјава о надлежности Арбитражног суда за решавање спорова из чл. 53. ст. 1. овог Статута; изјава о прихватању Статута и општих аката Савеза; списак чланова; докази о испуњености других услова за пријем у чланство у складу са овим Статутом.
О пријему у чланство Савеза одлучује Управни одбор Савеза, у  року од три месеца од дана подношења уредне молбе.
Молба за пријем у чланство може се одбити само уколико подносилац молбе не испуњава услове из члана 17. овог Статута.
У случају одбијања молбе за пријем у чланство, подносилац молбе може поднети жалбу Арбитражном суду, чија одлука је коначна.
У случају да је прихваћена молба за пријем у чланство, подносилац молбе је дужан да уплати Савезу уписнину одређену одлуком Управног одбора Савеза и годишњу чланарину, у року од 15 дана од пријема обавештења о пријему у чланство, а у супротном се сматра да је одустао од чланства у Савезу. Права члана Савеза се остварују од дана уплате уписнине и чланарине.
Сваки непосредни члан Савеза и орган Савеза може дати иницијативу или предлог да се одређено лице именује за почасног члана Савеза.

Члан има право да:
1. покреће и разматра сва питања везана за остваривање циљева Савеза;
1. користи помоћ, подршку и услуге Савеза, у мери која не штети интересима других чланова Савеза;
1. остварује увид у рад Савеза и његових органа;
1. учествују у активностима Савеза;
1. добије информације потребне за остваривање чланских права;
1. управља пословима Савеза (право гласа) у складу са овим Статутом, ако је редовни члан.

Члан је дужан да:
1. сарађује са другим члановима Савеза и у односима са њима поштује спортске и етичке принципе;
1. учествује у активностима Савеза;
1. редовно измирује своје финансијске обавезе према Савезу;
1. испуњава све обавезе утврђене законом, Статутом Савеза и другим општим актима Савеза;
1. у потпуности поштује сва своја општа акта;
1. извршава правноснажне одлуке органа Савеза и Арбитражног суда;
1. чува углед Савеза;
1. обезбеди јавност свог рада, у складу са законом и својим статутом;
1. објективно информише чланство и јавност преко свог интернет сајта (странице) о: основним подацима о организацији (назив, седиште, правна форма, органи, кратак историјат, чланство у националним и међународним асоцијацијама); свом раду (седнице органа, међународна сарадња и др.); реализацији програма који се финансирају из јавних прихода; спортским резултатима; усвојеним општим актима (обавезно се објављују у целости).
1. усагласи свој статут и друга општа акта са Статутом и општим актима Савеза;
1. без одлагања (а најкасније у року од седам дана од дана усвајања, односно доношења одлуке) обавести Савез о изменама свог статута, уз достављање примерка статута, одржаној Скупштини и избору лица овлашћеног за заступање.
Општим актима Савеза мора бити обезбеђено право на жалбу на одлуку органа Савеза којом је одлучивано о правима и обавезама чланова Савеза, осим ако је за доношење одлуке надлежан Арбитражни суд у складу са Законом о спорту и овим Статутом.

Члан учествује у раду Савеза, а редовни члан и у одлучивању у органима Савеза преко својих представника.
Лице које представља члана Савеза мора да поседује писмено овлашћење оверено печатом члана Савеза и потписано од стране лица овлашћеног за заступање члана Савеза, ако овим Статутом није другачије одређено.

Савез и чланови Савеза воде евиденције својих чланова (књига чланова), и друге базичне евиденције, у складу са Законом о спорту.
Савез и чланови Савеза су дужни да се упишу у матичне евиденције, у складу са Законом о спорту.
Одлуке органа Савеза и чланова Свеза обавезно се уносе у књиге одлука које воде ти органи.

Чланство у Савезу гаси се престанком рада, иступањем или искључењем.
Престанак рада члана Савеза утврђује се на основу одлуке надлежног државног органа којом је члан брисан из одговарајућег регистра.
Од покретања поступка ликвидацији или стечаја па до престанка рада, члану Савеза су суспендована права и обавезе у Савезу.
Иступање из Савеза могуће је само на основу писмене изјаве члана Савеза о иступању из Савеза, дате на основу пуноважне одлуке надлежног органа члана Савеза, уз отказни рок од три месеца.
Окончањем чланства гасе се сви захтеви из чланског односа, осим захтева Савеза на измирење заосталих финансијских обавеза.
Престанком својства члана Савеза престаје и мандат представницима члана у органима и радним телима Савеза. 
Престанком својства члана Савеза престаје и право учешћа у активностима у организацији Савеза.

Искључење члана Савеза могуће је ако:
1. својим активностима теже штети угледу Савеза;
1. грубо поступа супротно интересима Савеза или одлукама органа Савеза;
1. својим поступцима и актима грубо или поновљено крши законске обавезе, Статут и друге опште акте Савеза или своја општа акта;
1. престане да испуњава услове за пријем у чланство.
У случајевима из става 1. овог члана, Управни одбор је дужан да члана Савеза упозори на постојање околности због којих може бити искључен из чланства и да му остави рок од најдуже два месеца за отклањање пропуста у раду.
Пре доношења одлуке о искључењу, Управни одбор је обавезан да остави члану Савеза рок од две недеље да се изјасни о приговорима на његов рад. 
Одлуку о искључењу доноси Управни одбор Савеза већином од укупног броја чланова и писмено је саопштава члану Савеза. 
Одлука о искључењу мора бити образложена.
Управни одбор Савеза може у случајевима из става 1. овог члана донети, већином од укупног броја чланова Управног одбора, када за то постоје оправдани разлози, одлуку о привременој суспензији чланства у Савезу до окончања поступка из ст. 2-4. овог члана, али не дуже од шест месеци.
Против одлуке о суспензији, односно искључењу, члан Савеза може поднети жалбу Арбитражном суду, чија одлука је коначна.
До доношења коначне одлуке Арбитражног суда о искључењу, права члана Савеза су суспендована. 
Уколико члан Савеза упркос двострукој опомени закасни са уплатом годишње чланарине и не измири обавезе у року од месец дана од пријема друге опомене, истеком овог рока аутоматски се гаси његово чланство, без потребе доношења одлуке о искључењу.
Организација која је искључена из чланства Савеза може бити поновно примљена у чланство најраније после две године од престанка чланства, уколико су престали разлози због којих је донета одлука о искључењу.

